Mpuma-onnie geskors oor liefde vir leerlingArgieffoto ŉ 40-jarige onderwyser van ŉ skool in Bosbokrand in Mpumalanga is geskors nadat hy glo verlief geraak het op ŉ 15-jarige leerling by dieselfde skool. “Hy is Woensdag met onmiddellike effek met volle betaling geskors,” het Jasper Zwane, woordvoerder van die provinsiale departement van basiese onderwys, gesê. “Die onderwyser het na bewering ŉ seksuele verhouding met die leerling. Die leerling is nog steeds in die skool. Ons het nie verdere besonderhede nie, omdat ons die saak nog ondersoek.” Zwane het aan die African News Agency (ANA) gesê die onderwyser sal onderwerp word aan ŉ interne dissiplinêre ondersoek, nadat die departement klagtes teen hom geformuleer het. Hy het gesê die departement het ook sielkundiges na die skool gestuur om die stand van die leerling te bepaal en ŉ verslag saam te stel. Die skorsing kom te midde van ŉ tyd waar die departement ŉ finale verslag moet vrystel oor ŉ ondersoek van ŉ voorval verlede jaar by Manyano Primary School in Mhluzi- informele nedersetting in Middelburg wat ŉ 14-jarige leerling, Siphamandla Choma, verlam gelaat het. Siphamandla is glo deur ŉ onderwyser aangerand nadat hy hom daarvan beskuldig het dat hy R150 gesteel het. Die onderwyser is in Januarie geskors en die departement het met die ondersoek begin. Zwane het aan die ANA gesê ŉ voorlopige verslag het aan die lig gebring dat Siphamandla moontlik aangerand is. Hy het gesê die departement sal later vandeesweek die finale verslag vrystel.